
Várandósság alatti vitamin-kiegészítés hatása az In Vitro Fertilizációval fogant újszülött fejlődésére

Kulcsszavak: Mesterséges megtermékenyítés, maternális vitaminbevitel, terhesség, utód, növekedés
Bevezetés: Az In Vitro Fertilizáció (IVF) terjedésével egyre fontosabbá válik az így született gyermekek egészségének nyomonkövetése. Vizsgálatok szerint az IVF-fel fogantatott édesanyák jobban tudatában vannak az újszülött egészségét befolyásoló perinatálisan szedett vitaminok fontosságának.
Célkitűzés: A kutatás célja a várandósság előtti és alatti vitaminfogyasztás összehasonlítása spontán és IVF útján megtermékenyült nők között, illetve az anyai vitaminbevitel és a gyermek antropometriai paraméterei közötti kapcsolat feltárása kétéves életkorig.
Módszer: 51 spontán (K csoport) és 46 IVF-fel fogant anya-gyermek párost vizsgáltunk. Szülés után kérdőívvel mértük fel az anyák terhesség előtti és alatti szupplementummal történő vitaminbevitelét, valamint az anya testparamétereit (testsúly, testmagasság). Antropometriai méréseket (testsúly, testmagasság, derékkörfogat) végeztünk a gyermekeknél 1 napos, 6, 12 és 24 hónapos korban. A két csoport közötti adatok statisztikai feldolgozásához kétmintás T-próbát használtunk.
Eredmények: Nem volt szignifikáns különbség az anyák várandósság előtti BMI értéke, valamint a szüléskor betöltött terhességi hetek tekintetében a két csoport között. Az IVF-fel fogant édesanyák szignifikánsan több folsavat (IVF:624,64±925,08; K:151,63±239,3 μg/nap, p=<0,001), D- (IVF:1589,46±1867,56; K:921,35±1511,88 NE/nap, p=<0,001), A- (IVF:392,1±555,91; K:194,25±425,28 µg/nap, p=<0,001), E- (IVF:43,97±134,45; K:15,79±59,97 mg/nap, p=<0,001) és B12-vitamint (IVF: 18,88±53,13; K:6,15±22,23 µg/nap, p=<0,001) fogyasztottak a terhesség előtti három hónapban. A terhesség alatt nem volt szignifikáns különbség a kettő csoport vitaminbevitele között. A gyermekek testparamétereiben nem volt szignifikáns különbség a vizsgált időpontokban a két csoport között.
Következtetés: Az IVF-csoport magasabb terhesség elötti vitaminbevitele nem eredményezett szignifikáns különbséget a gyermekek testi fejlődésében az első két évben, mely arra utalhat, hogy az alapvető növekedési mintákat egyéb tényezők is befolyásolhatják ezen időszakban.



